Uredba Komisije (ES) št. 939/2001

z dne 14. maja 2001

o podrobnih pravilih za uporabo Uredbe Sveta (ES) št. 104/2000 v zvezi dodelitvijo pavšalne pomoči za določene ribiške proizvode

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 104/2000 z dne 17. decembra 1999 o skupni ureditvi trga za ribiške proizvode in proizvode iz ribogojstva [1], in zlasti člena 24(8) Uredbe,

ob upoštevanju naslednjega:

(1) Člen 24 Uredbe (ES) št. 104/2000, ki je razveljavila Uredbo Sveta (EGS) št. 3759/92 [2] z veljavnostjo od 1. januarja 2001, določa dodelitev pavšalne pomoči pod določenimi pogoji organizacijam proizvajalcev, ki umaknejo s trga proizvode, navedene v Prilogi IV k navedeni uredbi.

(2) Zaradi uskladitve in poenostavitve morajo biti postopki, ki se zahtevajo v okviru pavšalne pomoči, enaki tistim, ki veljajo za finančno nadomestilo in pomoč za prenos, kot določa Uredba Komisije (ES) št. 2509/2000 z dne 15. novembra 2000 o podrobnih pravilih za uporabo Uredbe Sveta (ES) št. 104/2000 v zvezi z dodelitvijo finančnega nadomestila za umik določenih ribiških proizvodov [3] s trga in Uredbe Komisije (ES) št. 2814/2000 z dne 21. decembra 2000 o podrobnih pravilih za uporabo Uredbe Sveta (ES) št. 104/2000 v zvezi z dodelitvijo pomoči za prenos za določene ribiške proizvode [4]. Pogoje za dodelitev pavšalne pomoči je torej treba določiti na tej osnovi in Uredba Komisije (EGS) št. 4176/88 z dne 28. decembra 1988 o podrobnih pravilih uporabe za dodelitev pavšalne pomoči za določene ribiške proizvode [5], kakor je bila nazadnje spremenjena z Uredbo (ES) št. 3516/93 [6], se razveljavi.

(3) Člen 6(1) Uredbe Sveta (ES) št. 2406/96 z dne 26. novembra 1996 o skupnih tržnih standardih za določene ribiške proizvode [7], kakor je bila nazadnje spremenjena z Uredbo (ES) št. 2578/2000 [8], določa, da proizvodi, ki so razvrščeni kot kategorija B, niso upravičeni do finančne pomoči za umik s trga, kot določa skupna ureditev trga. Glede na to, da so samo kakovostni proizvodi razredov Extra, "E" in "A" upravičeni do pavšalne pomoči, ki jo navaja člen 24 Uredbe (ES) št. 104/2000, mora izračun količin, upravičenih do te pomoči, temeljiti samo na teh kategorijah proizvodov.

(4) Treba je določiti pogoje, ki jih morajo izpolnjevati organizacije proizvajalcev v okviru sistema pavšalne pomoči.

(5) Pavšalna pomoč se lahko izplača šele ob koncu ribolovnega leta. Vendar je treba predvideti možnost dodelitve predplačil ob pogoju, da je bilo predloženo jamstvo.

(6) Države članice morajo biti pooblaščene, da določijo standardno vrednost, ki se uporablja za izračun pavšalne pomoči in je razdeljena glede na uporabo proizvodov, ki so bili umaknjeni s trga, kot določa Uredba Komisije (EGS) št. 1501/83 z dne 9. junija 1983 o odstranitvi določenih ribiških proizvodov, za katere veljajo ukrepi za stabilizacijo trga [9], kakor je bila spremenjena z Uredbo (EGS) št. 1106/90 [10].

(7) Da bi se lahko zagotovilo kakovost proizvodov in odstranitev proizvodov na trgu, je treba določiti minimalne pogoje za predelavo in pogoje, ki se nanašajo na skladiščenje in ponovno prodajo predelanih proizvodov.

(8) Prejemniki pomoči morajo zaradi učinkovitejšega preverjanja hraniti evidenco o skladiščenju, ki navaja količine, ki so bile sproščene v prodajo, umaknjene s trga in količine, ki se vsak mesec prenesejo (v kilogramih), in te podatke poslati državi članici. Za dobro upravljanje mehanizma je dovolj, da se zahteva evidence o skladiščenju med minimalnim časom skladiščenja.

(9) Ukrepi iz te uredbe so v skladu z mnenjem Upravljalnega odbora za ribiške proizvode –

SPREJELA NASLEDNJO UREDBO:

POGLAVJE I

Splošne določbe

Člen 1

Kot pogoj za upravičenost do pavšalne pomoči morajo organizacije proizvajalcev pristojnim organom v državi članici poslati seznam proizvodov, razdeljenih po kategorijah, in ceno za samostojni umik s trga iz člena 24(1) Uredbe (ES) št. 104/2000 pred začetkom ribolovnega leta.

Organizacije proizvajalcev lahko uporabijo ceno za samostojni umik s trga, ki presega najvišjo dovoljeno količino iz člena 24(1)(a) Uredbe (ES) št. 104/2000 za eno ali več kategorij proizvodov. Izgubijo pa pravico do pavšalne pomoči za kategorijo ali kategorije, pri katerih je bila presežena najvišja dovoljena količina.

Člen 2

Pavšalna pomoč se zadevni organizaciji proizvajalcev izplača šele potem, ko so se pristojni organi v državi članici prepričali, da količine, za katere se zaprosi pomoč, ne presegajo omejitve iz člena 24(5) Uredbe (ES) št. 104/2000.

POGLAVJE II

Pogoji za dodelitev pavšalne pomoči iz člena 24(2) Uredbe (ES) št. 104/2000 (v nadaljevanju: "pavšalno nadomestilo")

Člen 3

Zahteve iz členov 1 do 4 Uredbe (ES) št. 2509/2000 se ustrezno uporabljajo za dodelitev pavšalnega nadomestila.

Člen 4

Države članice določijo standardno vrednost, ki se uporablja pri izračunu pavšalnega nadomestila in s tem povezanih predplačil, in se razdeli glede na uporabo proizvodov, umaknjenih s trga, kot navaja člen 1(b), (c) in (d) Uredbe (EGS) št. 1501/83.

Standardna vrednost se določi ob začetku ribolovnega leta in je enaka za vse organizacije proizvajalcev, ki jih zadevna država članica priznava, temelji pa na povprečnem donosu od posamezne uporabe, ki so bili ugotovljeni v zadevnih državah članicah v šestih mesecih pred določitvijo te vrednosti. Ta stopnja se spremeni, če so na trgu zadevne države članice zabeležene pomembne in trajne spremembe v cenah.

POGLAVJE III

Pogoji za dodelitev pavšalne pomoči iz člena 24(4) Uredbe (ES) št. 104/2000 (v nadaljevanju: "pavšalna premija")

Člen 5

1. Znesek pavšalne premije se določi pred začetkom vsakega ribolovnega leta v skladu s postopkom iz člena 38(2) Uredbe (ES) št. 104/2000. Znesek se določi na enoto mase in se izračuna za neto maso vsakega proizvoda iz Priloge IV k omenjeni Uredbi.

2. Znesek pavšalne premije se izračuna na podlagi realnih tehničnih in finančnih stroškov ukrepov, ki so potrebni za postopke za podaljševanje roka trajanja in skladiščenje zadevnih proizvodov, kot je Skupnost zabeležila v prejšnjem ribolovnem letu.

3. Med tehnične stroške se štejejo:

(a) stroški energije;

(b) stroški dela, ki se nanašajo na skladiščenje in sprostitev iz skladišča;

(c) strošek materiala za neposredno pakiranje;

(d) stroški predelave (sestavine);

(e) stroški prevoza od kraja iztovarjanja do kraja predelave.

4. Za finančne stroške za leto 2001 je določen pavšalni znesek 10 EUR na tono. Po tem se pavšalni znesek vsako leto prilagodi glede na obrestno mero, ki se določi letno v skladu s členom 5 Uredbe Sveta (EGS) št. 1883/78 [11].

5. Višina pavšalne premije, ki se določi za zadevno ribolovno leto, velja za proizvode, ki se uskladiščijo v tem letu, ne glede na zaključek dobe skladiščenja.

Člen 6

Člen 3(1) in (2) ter člen 4 Uredbe (ES) št. 2814/2000 se smiselno uporabljata za dodelitev pavšalne premije.

Člen 7

Pavšalna premija se zadevni organizaciji proizvajalcev izplača šele potem, ko so se pristojni organi v državi članici prepričali, da so bile količine, za katere se zaprosi za premijo, bodisi predelane in skladiščene ali konzervirane ter nato ponovno dane v promet v skladu s členom 4 Uredbe (ES) št. 2814/2000.

POGLAVJE IV

Končne določbe

Člen 8

1. Vloge za izplačilo pavšalne pomoči zadevne organizacije proizvajalcev predložijo pristojnim organom v državi članici najpozneje v roku štirih mesecev po zaključku zadevnega ribolovnega leta. Vključujejo najmanj podatke, ki jih določa Priloga.

2. Predplačila se dodelijo mesečno na zahtevo zadevne organizacije proizvajalcev za količine, ki se umaknejo s trga ali prenesejo, če je le-ta položila jamstvo v višini najmanj 105 % od zneska predplačila.

3. Znesek predplačila ali predplačil se določi na podlagi začasnega razmerja med količinami, ki so bile umaknjene s trga, in količinami, ki so bile dane v prodajo v zadevnem obdobju. Izračun zneska se prilagodi dva meseca po zadevnem mesecu na podlagi dejansko opravljenega poslovanja in se navede z uporabo vzorca iz Priloge.

4. Nacionalni organi izplačajo pavšalno pomoč najpozneje v osmih mesecih od zaključka ribolovnega leta. Vsaka država članica sporoči drugim državam članicam in Komisiji ime in naslov organa, ki je pristojen za izplačilo pavšalne pomoči.

Člen 9

1. Države članice uvedejo sistem preverjanja, da ugotovijo, ali so podatki iz vlog za izplačilo skladni s količinami, ki so bile dejansko dane v prodajo in jih je zadevna organizacija proizvajalcev umaknila s trga.

2. Organizacije proizvajalcev zagotovijo, da upravičenci pomoči hranijo evidenco o zalogah v skladu z vzorcem iz Priloge.

3. Organizacije proizvajalcev zadevni državi članici mesečno sporočijo datum, vrsto in količino proizvodov, ki so umaknjeni s trga ali preneseni.

Člen 10

Države članice Komisijo obvestijo o ukrepih, ki so bili sprejeti v skladu s to uredbo, takoj po njihovem sprejemu, v vsakem primeru pa pred 1. julijem 2001. Komisijo obvestijo o obstoječih ukrepih na področju, ki ga ureja člen 9(1), pred 1. julijem 2001.

Člen 11

Uredba (EGS) št. 4176/88 se razveljavi.

Člen 12

Ta uredba začne veljati sedmi dan po objavi v Uradnem listu Evropskih skupnosti.

Uporablja se od 1. junija 2001.

Ta uredba je v celoti zavezujoča in se neposredno uporablja v vseh državah članicah.

V Bruslju, 14. maja 2001

Za Komisijo

Franz Fischler

Član Komisije

[1] UL L 17, 21.1.2000, str. 22.

[2] UL L 388, 31.12.1992, str. 1.

[3] UL L 289, 16.11.2000, str. 11.

[4] UL L 326, 22.12.2000, str. 34.

[5] UL L 367, 31.12.1988, str. 63.

[6] UL L 320, 22.12.1993, str. 10.

[7] UL L 334, 23.12.1996, str. 1.

[8] UL L 298, 25.11.2000, str. 1.

[9] UL L 152, 10.6.1983, str. 22.

[10] UL L 111, 1.5.1990, str. 50.

[11] UL L 216, 5.8.1978, str. 1.

--------------------------------------------------

PRILOGA

+++++ TIFF +++++

--------------------------------------------------